जयपुर. जेडीए की खराब इंजीनियरिंग और इसके जिम्मेदारों को लेकर पूछे गए लोकायुक्त के सवालों को टाल रहे हैं। मामला जेडीए की मेंटिनेंस सेल के कामकाज, डिफेक्ट लायबिलिटी की सड़कों और घटिया काम करने वाले इंजीनियरों पर कार्रवाई का ब्यौरे से जुड़ा है।
जिस पर लोकायुक्त ने सवाल पूछे हैं और जेडीए के एक्सईएन हैं कि उन पर कोई ध्यान नहीं दे रहे। उधर मामले पर दोनों निदेशक इंजीनियर ऐसे चहेते एक्सईएन पर कार्रवाई भी नहीं कर रहे, जो कि लोकायुक्त के सवालों की भी करीब डेढ़-दो महीने से अनदेखी करते आ रहे हैं। एक्सईएन यह कहकर जवाब तैयार नहीं कर रहे कि मामले से जुड़ी फाइलें इधर-उधर है। जबकि असलियत मेंटिनेंस सेल, डिफेक्ट लायबिलिटी की सड़कों पर हुई गड़बड़ियों का है, जिसे दबाया जा रहा है।
मेंटिनेंस सेल में जेएलएन मार्ग सहित शहर की करीब 20-25 ‘खास’ सड़कें थीं। इन पर वीआईपी ट्रीटमेंट के लिए जेडीए ने 2011 में ‘मेंटिनेंस सेल’ बनाई। सेल की खराब परफार्मेंस के चलते हालत तो नहीं सुधरी, बल्कि घटिया काम की फेहरिस्त लंबी हो गई। ऐसे में अगस्त 2015 में सेल खत्म कर इनको रुटीन जोन में मर्ज कर दिया गया।
इसके बाद गड़बड़ियों और उसके हिसाब-किताब पर पर्दा डाला जा रहा है। संबंधित अतिरिक्त मुख्य अभियंता जेपी सिंघल ने कहा कि जवाब के लिए संबंधित को कहा है और लोकायुक्त से अतिरिक्त समय मांगा है।
चहेती फर्मों पर सैंपलिंग अटकी: 15 दिन के अभियान और उसके बाद अब चहेती फर्मों की सैंपलिंग और जांच से ध्यान हटा लिया गया है, जबकि उनके काम में गड़बड़ियों के आरोप हैं।
hin_Deva hin_Deva hin_Deva hin_Deva hin_Deva